Document ID: 31986D0099

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 24ης Μαρτίου 1986
για την περάτωση της διαδικασίας αντιντάμπινγκ σχετικά με τις εισαγωγές καταγωγής Πορτογαλίας
(86/99/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 380,
Εκτιμώντας:
ότι, στις 19 Φεβρουαρίου 1985, η Επιτροπή κίνησε διαδικασία αντιντάμπινγκ σχετικά με τις εισαγωγές ινοπλακών καταγωγής Αργεντινής, Πορτογαλίας, Ελβετίας και Γιουγκοσλαβίας, και άρχισε έρευνα (1). Το εν λόγω προϊόν είναι πλάκες-διαφράγματα από ίνες ξύλου με βάρος μεγαλύτερο από 0,80 g/cm3 (σκληρές πλάκες-διαφράγματα) που υπάγονται στη διάκριση ex 44.11 του κοινού δασμολογίου και αντιστοιχούν στους κώδικες ΝΙΜΕΧΕ 44.11-10 και 20.
Την 1η Ιανουαρίου 1986, η Πορτογαλία έγινε κράτος μέλος της Ευρωπαϊκής Οικονομικής Κοινότητας. Σύμφωνα με το τελευταίο εδάφιο του άρθρου 380 παράγραφος 3 της πράξης προσχώρησης, οι διαδικασίες αντιντάμπινγκ που έχουν κινηθεί κατά των νέων κρατών μελών πριν από την προσχώρησή τους στην Κοινότητα, με τη σύνθεσή της στις 31 Δεκεμβρίου 1985, θα συνεχιστούν σύμφωνα με το άρθρο 380 παράγραφος 1.
Το άρθρο αυτό προβλέπει ότι λαμβάνονται ορισμένα μέτρα στις περιπτώσεις κατά τις οποίες η Επιτροπή διαπιστώνει την ύπαρξη ντάμπινγκ μεταξύ της Κοινότητας, με τη σύνθεσή της στις 31 Δεκεμβρίου 1985, και των νέων κρατών μελών. Επιπλέον, καθορίζει ότι η ύπαρξη ντάμπινγκ θα πρέπει να έχει διαπιστωθεί κατά την περίοδο ισχύος των μεταβατικών μέτρων που ορίζει η πράξη προσχώρησης.
Ωστόσο, η πράξη προσχώρησης δεν ορίζει μεταβατικά μέτρα για το εν λόγω προϊόν. Μέχρι την ημερομηνία προσχώρησης δεν ίσχυαν δασμοί ή ποσοτικοί περιορισμοί στο εμπόριο ινοπλακών μεταξύ της Πορτογαλίας και της Κοινότητας, με τη σύνθεσή της στις 31 Δεκεμβρίου 1985, ούτε στο εμπόριο μεταξύ Πορτογαλίας και Ισπανίας, σύμφωνα με το άρθρο 1 παράγραφος 2 του πρωτοκόλλου 3 της πράξης προσχώρησης σχετικά με τις συναλλαγές μεταξύ Ισπανίας και Πορτογαλίας κατά την περίοδο ισχύος των μεταβατικών μέτρων.
Επιπλέον, οι πρακτικές του πορτογάλου παραγωγού και εξαγωγέα που αφορά η παρούσα διαδικασία υπάγονται πλήρως στους κανόνες ανταγωνισμού που προβλέπει η συνθήκη ΕΟΚ, και ιδίως τα άρθρα 85 και 86, καθώς επίσης και στην αρμοδιότητα διεξαγωγής ερευνών της Επιτροπής και στη δικαιοδοσία του Δικαστηρίου των Ευρωπαϊκών Κοινοτήτων σε θέματα ανταγωνισμού.
Συνεπώς, δεν φαίνεται σκόπιμη η συνέχιση της παρούσας διαδικασίας σύμφωνα με το άρθρο 380 παράγραφος 1 της πράξης προσχώρησης.
Με βάση όσα αναφέρθηκαν παραπάνω θα πρέπει να περατωθεί η διαδικασία αντιντάμπινγκ σχετικά με εισαγωγές ινοπλακών από την Πορτογαλία,
ΑΠΟΦΑΣΙΖΕΙ:
Άρθρο μόνο
Περατώνεται η διαδικασία αντιντάμπινγκ σχετικά με εισαγωγές ινοπλακών καταγωγής Πορτογαλίας.
Βρυξέλλες, 24 Μαρτίου 1986.

Labels: 1
4
18